**Eger Megyei Jogú Város Önkormányzata Közgyűlésének**

**rendelettervezete**

**a helyi önkormányzati képviselők, a bizottságok elnökének és tagjainak, valamint a tanácsnokok tiszteletdíjáról**

Eger Megyei Jogú Város Önkormányzatának Közgyűlése a Magyarország helyi önkormányzatairól szóló 2011. évi CLXXXIX. törvény 143. § (4) bekezdés f) pontjának felhatalmazása alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1.§**

(1) Az önkormányzati képviselő a megválasztásának időpontjától tiszteletdíjra (a továbbiakban: alapdíj) jogosult, amelynek összege havonta bruttó 200 000,- forint.

(2) Az önkormányzati képviselő az emelt összegű tiszteletdíjra, a Közgyűlés bizottságának nem képviselő tagja a bizottsági tagság után járó tiszteletdíjra a megbízatása keletkezése napjától a megbízatása megszűnése napjáig jogosult.

(3) A bizottság elnökének a tiszteletdíja - több tisztség, bizottsági tagság esetén is – havonta az alapdíj 190 %-a.

(4) A bizottság alelnökét az alelnöki tisztsége után emelt összegű tiszteletdíj nem illeti meg, a bizottság alelnöke a bizottság önkormányzati képviselő tagjával azonos összegű tiszteletdíjban részesül.

**2.§**

(1) Ha az önkormányzati képviselő a Közgyűlés bizottságának tagja, a tiszteletdíja – több bizottsági tagság esetén is – az alapdíj 45 %-ával növekszik.

(2) A Közgyűlés bizottsága nem képviselő tagjának tiszteletdíja havonta az alapdíj 45 %-ának megfelelő összeg.

(3) A tanácsnok havi tiszteletdíjának mértéke megegyezik a Közgyűlés bizottsága elnökének tiszteletdíjával.

(4) Az önkormányzati képviselőnek a Közgyűlés képviseletében vagy a Közgyűlés, továbbá a polgármester megbízásából végzett tevékenységével összefüggő, általa előlegezett, számlával igazolt, szükséges költségét meg kell téríteni. A képviselői költségek kifizetését a polgármester engedélyezi.

**3.§**

1. Ez a rendelet a kihirdetését követő napon lép hatályba.

(2) A rendelet hatálybalépésével egyidejűleg hatályát veszti az Eger Megyei Jogú Város Önkormányzata Közgyűlésének a helyi önkormányzati képviselők tiszteletdíjáról szóló 18/2022. (VII.1.) önkormányzati rendelete.

|  |  |
| --- | --- |
| **Vágner Ákos**  **polgármester** | **dr. Bánhidy Péter**  **jegyző** |