

**Eger Megyei Jogú Város Önkormányzata Közgyűlésének**

**rendelettervezete**

**a helyi önkormányzati képviselők**, **a bizottságok elnökének és tagjainak, valamint a tanácsnokok tiszteletdíjáról**

Tisztelt Közgyűlés!

A helyi önkormányzati képviselők tiszteletdíjáról szóló rendeletet a 2022. június 30-i ülésén fogadta el a Közgyűlés, miután a Heves Vármegyei Kormányhivatal Hatósági Főosztály Törvényességi Felügyeleti Osztály törvényességi felhívással élt az Alapokmányban szabályozott képviselői tiszteletdíjjal kapcsolatban, azzal, hogy az külön, önálló rendeleti szabályozást igényel.

A rendelettervezetben – a jelenlegi szabályozáshoz hasonlóan – meghatározásra kerül az ún. képviselői alapdíj. Ezen túlmenően az alapdíjhoz viszonyított százalékos mértékben kerül meghatározásra a bizottsági elnök, a tanácsnok, a bizottsági tag önkormányzati képviselő, valamint a bizottságok nem képviselő tagjainak tiszteletdíja is, amely tiszteletdíjak – az eddig hatályos önkormányzati rendeleti szabályozásnak is megfelelően – nem adódhatnak össze, azaz minden tisztségviselőt, képviselőt, bizottsági tagot csak egy jogcímen illeti meg a díjazás. Az újonnan bevezetett bizottsági alelnöki tisztség után emelt összegű díjazás nem adható.

A normaszöveget érintő módosítások volumene miatt indokolt és egyszerűbb új rendelet elfogadása a hatályos önkormányzati rendelet egyidejű hatályon kívül helyezése mellett.

Kérem a Tisztelt Közgyűlést, fogadja el a rendeletet.

Eger, 2024. október 1.

**Vágner Ákos**

polgármester